**Eu, vrăjitorul tău din Oz**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Așteaptă-mă diseară pe terasa

Păcatului înveșmântat în roz

Cu buzele să-ți netezesc mătasea,

Să-mi spui „Ah, vrăjitorul meu din Oz,

Cât de adânc știi să-mi pătrunzi misterul,

Din sânii copți să storci un strop de vin...”

Când beți de pasiune-atingem cerul,

Chiar dacă zborul nostru-i clandestin.

Așteaptă-mă-n ferestrele deschise,

Și-o să te port pe brațe în alcov,

Să-ți scriu pe coapsă versuri interzise

Și să-ți descânt cu rune din ceaslov.

- Trec zilele nostalgice, încete,

Iar nopțile conduc fără permis,

Sfidează legi banale, incomplete,

Între noi doi nu-i loc de compromis.

Ne aparţinem ca şi cum distanţa

A fost mereu miime de micron,

Subsidiar magia e substanţa

Ce-a dezlegat al rochiei cordon

Făcând-o să-mi alunece pe coapsă

Cu unduiri de şerpi, cândva celeşti,

Am fost a ta; pereche şi pedeapsă

Și ghid peste hotarele lumeşti.

Ioan Grigoraș Liliana Trif